***AD/4 POLUGODIŠNJE IZVJEŠĆE O RADU NAČELNIKA***

***ZA RAZDOBLJE SRPANJ PROSINAC 2022. GODINE***



**REPUBLIKA HRVATSKA**

**ZAGREBAČKA ŽUPANIJA**

**OPĆINA LUKA**



KLASA:400-01/23-10/2

URBROJ:238/39-03-23-1

Luka, 01. 03. 2023.

Na temelju članka 35. b. stavka 1. Zakona o lokalnoj i područnoj (regionalnoj) samoupravi („Narodne novine“, broj 33/01, 60/01, 129/05, 109/07, 125/08, 36/09, 36/09, 150/11, 114/12, 19/13-pročišćeni tekst, 137/15, 123/17, 98/19 i 144/20 ) Općinskom vijeću Općine Luka podnosim

**POLUGODIŠNJE IZVJEŠĆE O RADU**

**ZA RAZDOBLJE SRPANJ-PROSINAC 2022. GODINE**

**I. UVOD**

Potpuno izvješće vidljivo je u Izvješću o realizaciji Proračuna i Programa Općine Luka za 2022. godinu. Tijekom navedenog razdoblja u skladu sa zakonskim propisima i pripadajućim odgovornostima kao naredbodavac izvršenja Proračuna Općine Luka planski i sustavno sam provodio aktivnosti zakonskog utroška proračunskih sredstava kao i planiranog ostvarenja Proračuna, na svakoj sjednici Općinskog vijeća redovito sam podnosio usmena izvješća o svom radu i aktualnim temama te sam vodio računa o transparentnosti djelovanja općinske uprave.

**II. PRIKAZ AKTIVNOSTI PREMA POJEDINIM PODRUČJIMA**

1. **PROSTORNO I URBANISTIČKO PLANIRANJE**

Provodio sam potrebne aktivnosti te procedure u postupku I. izmjena i dopuna Urbanističkog plana uređenja Gospodarske zone Luka II, u cilju razvoja gospodarske zone Općine Luka, te je u studenom bio izrađen konačni prijedlog istog i upućen na donošenje Općinskom vijeću.

Nastavljeno je geodetsko snimanje nerazvrstanih cesta na području Općine Luka te rješavanje imovinsko-pravnih odnosa istih.

1. **KOMUNALNE DJELATNOSTI**

U navedenom razdoblju, a posebno u ljetno vrijeme redovito su se uređivala groblja, košnja trave uz ceste, kopanje graba. Nabavljena su i postavljena određena prometna ogledala, mjestopisne table i prometni znakovi.

Završena je izgradnja nogostupa u ulici Zagorska cesta od kućnog broja 32 do potoka Luka. U razdoblju od rujna do studenog proveden je program smanjenja broja napuštenih pasa u suradnji sa Veterinarskom stanicom Zaprešić.

Po otkupu zemljišta, napravljeni su radovi proširenja groblja u Žejincima izgrađene su staze, a također je napravljena staza na novom dijelu groblja u Krajskoj Vesi.

Redovito sam u kontaktu i surađujem s predstavnicima Hrvatskih voda vezano za uređenje vodotoka na području općine.

Tijekom prosinca je provedena mjera druge deratizacije u 2022. godini, na području cijele općine.

1. **BRIGA O DJECI**

Surađujem s ravnateljicom dječjeg vrtića i redovito sufinanciramo boravak djece s područja Općine Luka u dječjem vrtiću prema važećim odlukama Općinskog vijeća. Zbog potrebe povećanja prostora po djetetu koji je potrebno osigurati radi usklađenja sa državnim pedagoškim standardima, a što je konstatirala inspekcija vrtića na razini države i u suradnji s dječjim vrtićem napravljena je potrebna dokumentacija te je prostor rekonstruiran. Nakon toga napravljen je postupak legalizacije cjelokupne zgrade u kojoj se nalazi dječji vrtić te su ishođene sve potrebne suglasnosti za početak rada još jedne vrtićke grupe.

Povodom blagdana Svetog Nikole, podijeljeni su prigodni paketi svoj djeci predškolske dobi kao i svim učenicima Osnovne škole Luka.

Učenicima srednjih škola omogućen je besplatan prijevoz, dok se studentima prijevoz sufinancira u iznosu od 50% cijene prijevozne karte.

Proveden je natječaj za stipendije koje se redovito isplaćuju za četrnaest učenika srednjih škola i deset redovitih studenata. Učeničke stipendije za šk./ak. godinu2022./2023. iznose 400,00 kuna mjesečno, a studentske 550,00 kuna mjesečno.

1. **SOCIJALNA SKRB**

Korisnicima zajamčene minimalne naknade su podijeljena sredstva za ogrjev prema odluci Ministarstva rada, mirovinskog sustava, obitelji i socijalne politike, a prema popisu Centra za socijalnu skrb.

U srpnju sam s Ministarstvom rada, mirovinskog sustava, obitelji i socijalne politike potpisao Ugovor o provođenju projekta „ZAŽELI u Općini Luka II“ koji je nastavak projekta završenog u veljači 2022. godine. Tijekom rujna su napravljene potrebne pripreme za početak provedbe projekta kojim je od 01. 10. 2022. zaposleno devet nezaposlenih žena uglavnom s područja općine, od kojih svaka ima po šest korisnika, koji su osobe starije od 65 godina života ili se zbog bolesti ne mogu brinuti same za sebe, a projekt traje šest mjeseci.

1. **ODGOJ I OSNOVNO OBRAZOVANJE**

Učenicima osnovne škole se, prema važećim odlukama Općinskog vijeća, sufinanciraju troškovi školske prehrane, što je povećano od rujna 2022. godine.

Učenicima Osnovne škole Luka su osigurani besplatni radni materijali za obvezne predmete te tehničke kutije za školsku godinu 2022./2023.

U suradnji sa Zagrebačkom županijom i Osnovnom školom Luka dogovoreno je pokretanje produženog boravka u Osnovnoj školi Luka, te je Općinskom vijeću predloženo sufinanciranje dijela troškova istog.

U dogovoru s Knjižnicama Grada Zagreba, učenicima osnovne škole Luka odobren je besplatni upis u Knjižnice Grada Zagreba (Bibliobus), što se financira proračunom Općine Luka.

Prvog dana škole održana je svečanost otvorenja nove zgrade Osnovne škole Luka, pa sam zajedno sa stručnim službama Zagrebačke županije sudjelovao u organizaciji istog.

Prema Zagrebačkoj županiji ponovno sam uputio zahtjeva za prijenos vlasništva stare zgrade Osnovne škole Luka na Općinu Luka.

1. **KULTURA, TJELESNA KULTURA I ŠPORT**

Redovito pratim rad i djelovanje udruga na području Općine, sudjelujem na njihovim događanjima i skupštinama te pomažem i potičem provođenje njihovih programa i projekata.

Obilježen je Dan pobjede i domovinske zahvalnosti 05. 08. 2022. prilikom čega su predstavnici općine sa članovima užih obitelji umrlih branitelja zapalili svijeće i položili cvijeće na grobovima umrlih branitelja.

U društvenom domu u Luki održano je druženje građana na Badnjak.

1. **PROTUPOŽARNA I CIVILNA ZAŠTITA**

Redovito surađujem i u kontaktu sam s DVD-om Luka oko organizacije i funkcioniranja protupožarne zaštite na području Općine Luka, kao i u vezi uređenja vatrogasnog doma. Na području Općine Luka veće vatrogasne intervencije obavlja Javna vatrogasna postrojba Grada Zaprešića s kojom imamo sklopljen ugovor te i nadalje postoji dobra suradnja između DVD-a Luka i Javne vatrogasne postrojbe te zajedničke intervencije i dogovori oko istih.

1. **PROMET NA PODRUČJU OPĆINE LUKA**

Sudjelovao sam u aktivnostima vezanim na projektiranje ceste u Gospodarskoj zoni Općine Luka, te ishođenju potrebnih dozvola i suglasnosti.

Redovito surađujem sa Županijskim cestama Zagrebačke županije zbog uređenja županijskih prometnica na području općine.

Bio sam angažiran oko praćenja rada zimske službe i vremenskih prilika.

Sa Zagrebačkim električnim tramvajem d.o.o. je dogovoren nastavak suradnje u 2023. godini.

**III. ZAKLJUČAK**

Osim navedenog, rješavam manje, svakodnevne probleme općine, svakodnevno sam u kontaktu s građanima te nastojim što kvalitetnije osigurati dostupnost i pomoć mještanima kao i ostalim korisnicima općine.

Načelnik

Darko Kralj, dr.vet.med.

**PRIJEDLOG**

KLASA:

URBROJ:

Luka,

Na temelju članka 82. Statuta Općine Luka („Glasnik Zagrebačke županije“, broj 24/18, 26/20 i 21/20) i članka 48. stavka 1. Poslovnika Općinskog vijeća Općine Luka („Glasnik Zagrebačke županije“, broj 20/21), Općinsko vijeće Općine Luka na ------- sjednici održanoj dana ------------ godine donosi

**ZAKLJUČAK**

**O PRIHVAĆANJU POLUGODIŠNJEG IZVJEŠĆA NAČELNIKA**

**I**

Prihvaća se Polugodišnje izvješće o radu načelnika za razdoblje srpanj-prosinac 2022. godine.

**II**

Ovaj Zaključak stupa na snagu danom donošenja i objaviti će se na oglasnoj ploči i službenoj web stranici Općine Luka.

OPĆINSKO VIJEĆE

Predsjednik

Krešimir Tuđman, struč.spec.ing.aedif.